Salvador Vilaregut i Martí - (:unkn) unknown (My University, 2025)
Ramon de Bellsolà (pseudònim)
Salvador Vilaregut i Martí va nàixer l’any 1872 a Barcelona. Es va llicenciar en Dret l’any 1894, però es va dedicar principalment a la publicació d’articles periodístics i a la literatura dramàtica, tot fent traduccions, adaptacions i algunes peces teatrals pròpies. Va col·laborar en diversos diaris i revistes culturals del seu temps, com ara La Renaixensa (1871-1905), Pèl i Ploma (1899-1903), L’Avenç (1891-1983) o Joventut (1900-1906), de la qual va ser un dels fundadors i directors.
En l’àmbit teatral, va desenvolupar una tasca important, sobretot com a adaptador i traductor. A més, Vilaregut va estrenar també algunes obres pròpies: La nit dels reis (1903); L’aniversari (1903); El miracle de santa Agnès (1908), que comptava amb la composició musical de Francesc Montserrat Ayerbe, i Mirar per casa (1908), escrita junt amb Alexandre P. Maristany. També va escriure El Barco blanch, que no s’arribà a estrenar mai. D’aquesta peça se’n conserva el manuscrit a l’arxiu de la Biblioteca de Catalunya.
Pel que fa a les adaptacions i les traduccions de les peces teatrals d’autors estrangers, Vilaregut va tenir molt d’èxit portant a escena les aventures de Sherlock Holmes, de Sir Arthur Connan Doyle. En català, aquesta versió teatral es va estrenar al Teatre Principal de Barcelona el 22 d’abril del 1908. A més, Vilaregut també va fer versions catalanes d’obres teatrals de diferents autors, contemporanis i clàssics, com ara D’Annunzio, Maeterlinck, Pirandello i Shakespeare, entre molts d’altres.
Vilaregut és especialment reconegut per la seva activitat com a traductor i adaptador d’obres teatrals al català (encara que també va fer algunes poques versions en castellà). Té més d’un centenar d’obres traduïdes, algunes d’elles signades amb el pseudònim de Ramon de Bellsolà.
Va ser el primer a traduir al català les aventures de Sherlock Holmes, així com va adaptar o traduir nombrosos textos teatrals d’autors estrangers, tant mitjançant traduccions literals com enllestint algunes versions més lliures. Va treballar sobre obres de William Shakespeare, com ara La novícia de Santa Clara, basada en l’obra Measure for Measure, que va ser estrenada al Teatre Català del Romea el 26 d’octubre del 1928, o Com més petita és la nou...!, que partia de Much ado about nothing, estrenada el 7 de març del 1929 també al Teatre Català del Romea de Barcelona.
Vilaregut també va traduir diverses peces de Henry Arthur Jones Robert de Flers i Gaston Armand Caillavet, entre d’altres autors. Aquestes traduccions adaptades al context català, així com moltes altres, foren publicades per la revista Escena Catalana (1906-1913 i 1918-1936). En la tria de les obres traduïdes per Vilaregut, es mostra l’interès de divulgar els autors del tombant de segle, però també de donar a conèixer tant els clàssics com els èxits europeus contemporanis, incloent-hi no només tragèdies o comèdies, sinó altres gèneres teatrals, com els melodrames fulletonescos o els vodevils.
A banda de la seva activitat com a dramaturg, Vilaregut també va ser un dels fundadors econòmics de la companyia del Teatre Íntim d’Adrià Gual (1898), juntament amb Joaquim Pena, Claudi Sabadell, Oriol Martí, Francesc Soler, Josep Maria Sert i el mateix Adrià Gual; així com va estar entre els impulsors de l’Associació Wagneriana de Barcelona (1901). Durant la seva vida anà reunint una gran biblioteca, que després passà a formar part del fons de l’Institut del Teatre.
Keywords: Dramaturg